भारत का पाकिस्तान पर पलटवार, रेलवे ने बंद की समझौता एक्सप्रेस  
भारत ने पाकिस्तान को दिया करार जवाब 
भारतीय रेलवे ने भी सस्पेंड की समझौता एक्सप्रेस
गुरुवार को पाकिस्तान ने बंद किया था परिचालन
पाकिस्तान की ओर से समझौता एक्सप्रेस बंद करने के बाद अब भारतीय रेलवे ने भी इसे अपनी ओर से बंद कर दिया है. रेलवे ने रविवार को घोषणा की कि अंतरराष्ट्रीय सीमा तक समझौता एक्सप्रेस ट्रेन का परिचालन बंद कर दिया गया है. उत्तर रेलवे के मुख्य जनसंपर्क अधिकारी दीपक कुमार ने कहा, “लाहौर और अटारी के बीच चलने वाली समझौता एक्सप्रेस 14607/ 14608 को रद्द किए जाने के पाकिस्तान के फैसले के परिणामस्वरूप दिल्ली से अटारी के बीच चलने वाली लिंक एक्सप्रेस ट्रेन संख्या 14001/14002 भी रद्द की जाती है.” अधिकारियों ने बताया कि रविवार की सेवा के लिए दो यात्रियों ने टिकट बुक कराये थे. 
इससे पहले गुरुवार को पाकिस्तान ने अपने क्षेत्र में इस ट्रेन की सेवाएं रोक दी थी. पाकिस्तान के रेल मंत्री शेख राशिद ने  समझौता एक्सप्रेस ट्रेन को रद्द करने का ऐलान किया था. गुरुवार को पाकिस्तान ने वाघा बॉर्डर पर इसे रोक दिया गया और अपने ट्रेन ड्राइवर और गार्ड को समझौता एक्सप्रेस के साथ भारत भेजने से मना कर दिया था
बता दें भारतीय रेलवे दिल्ली से अटारी और अटारी से दिल्ली के बीच इस ट्रेन का परिचालन करता था जबकि पाकिस्तान में यह ट्रेन लाहौर से अटारी के बीच चलाई जाती थी. यात्री अटारी स्टेशन पर ट्रेन बदलते थे.